text: Vejle fører Superligaen
  13 juli 2018 kl. 17.56
  Vejle Boldklub tilbagevenden til Superligaen endte med en fodboldfest og en sikker sejr på 3-1 i hjemmebanekampen mod Hobro
  Det blev til et brag af en sæsonstart for Vejle Boldklub i Superligaen. Vejlespillerne leverede varen foran lidt over 4000 tilskuere på Vejle Stadion og sendte Hobro hjem med et nederlag i bagagen.
  En sejr på 3-1 blev det til, og Vejle har for alvor sat gang i superliga-livet efter ni års fravær i landets fornemmeste række. 
  Vejles tre mål blev sat ind af Allan Sousa, Mads Greve og Jacob Schoop. Hobros enlige scoring blev håndteret af Emmanuel Sabbi.
  Med resultatet i aftenens hjemmekamp kan Vejle Boldklub nyde en stund som tophold i Superligaen. Resten af første runde afvikles lørdag, søndag og mandag.
  
  